Kuva: Janne Körkkö Makkarakauppaan jonotettiin juhannuksena 2019. Kuva: Lukija

Oululainen Liha- ja Makkarakauppa lopettaa toimintansa. Makkarakaupan omistajat Paula ja Kari Lappalainen kertoivat tiistai-iltana myymälän Facebook-sivuilla, että myymälässä on alkanut loppuunmyynti, ja kauppa sulkee ovensa lopullisesti, kun kaikki tuotteet on saatu myydyksi.

Omistajat kertovat Facebookissa joutuvansa lopettamaan toiminnan kannattamattomana.

– Tämän päivän ostokäyttäytyminen on valitettavasti ajanut pienet erikoisliikkeet ahtaalle, ostojen keskittyessä suuriin ostoskeskuksiin sekä marketteihin. Tämä on ajan saatossa vaikuttanut myös meidän toimintaamme, ja asiakasmäärät ovat tänä päivänä liian alhaiset kannattavan liiketoiminnan jatkumiselle, päivityksessä sanotaan.

Makkarakauppaan jonotettiin juhannuksena 2019. Kuva: Lukija

Makkarakauppa kiittää asiakkaitaan 12 vuoden toimintansa ajalta. Omistajat kertovat nauttineensa mahdollisuudesta tarjota oululaisille "kotimaista ja tuoretta lihaa kaupungin parhaalta lihatiskiltä". He toivovat, että erikoisliikkeiden kannatus saataisiin tulevaisuudessa kasvuun, ja että myös Oulussa yrittämiselle olisi enemmän mahdollisuuksia onnistua.

Kaleva ei tiistai-iltana tavoittanut omistajia kommentoimaan Makkarakaupan sulkemista.